Foto: Robert Anić/ Pixsell



PLENKOVIĆ jutros u saboru odgovara na zastupnička pitanja.



Tema, jasno, ne nedostaje. Od Ivice Todorića, Lexa Agrokor i svega što smo slušali posljednjih mjeseci, pa do povjerenja vladi i premijeru zbog roll up kredita, odnosno ugovora koji je zbog kredita potpisan s američkim strvinarskim fondom.

Tijek događaja:

13:20 Ministar rada i mirovinskog sustava Marko Pavić poručio je kako su hrvatske mirovine stabilne, a isplata neupitna, te najavio kako Vlada do konca mandata želi donijeti zakon o nacionalnoj mirovini.



Mirovne su stabilne, isplata je neupitna i svatko tko tvrdi drugačije je neodgovoran prema građanima i javnosti, rekao je Pavić u Hrvatskom saboru gdje se, odgovarajući Kažimiru Vardi (SMSH) što Vlada misli učiniti da poboljša stanje starijih građana i umirovljenika, osvrnuo i na "insinuacije" oko stabilnosti mirovina.



Pavić je naglasio da mirovinski fondovi imaju preko 88 milijardi kuna imovine, od čega su 71 posto u državnim obveznicama, 15 posto u inozemnim, a "samo" 17 posto u dionicama. Održivost sustava je neupitna, a radimo na tome da maksimalno povećamo adekvatnost mirovina, rekao je Pavić zastupniku Vardi, navodeći kako je status umirovljenika i starijih građana u fokusu njegova ministarstva.

11:40 Žestoka svađa izbila je između Željka Jovanovića i ministra Milana Kujundžića. Opširnije



"Svjesni smo da je zdravstvo u krizi, liste čekanja su sve duže, dugovi sve veći, liječnici odlaze iz Hrvatske. Pitam vas da nam liječnički kažete koliki su ukupni dugovi zdravstva, kolike su obveze?", nabrajao je Jovanović.



Kujundžić nije birao riječi u odgovoru.



"Što se mene tiče, ja bih vas pustio još govoriti, možemo i poslije pričati. Nastupili ste onako kako se u politici kaže, goli populizam. Vi niste puno radili u medicini, ali znate da ti dugovi nisu nastali sada. Ono što se događa u zdravstvu je sljedeće: zahvaljujući onima koji rade u zdravstvu, koji znaju, koji karijeru nisu gradili pričama, koji su radili s pacijentima. Da trebate pacijenta poslati u hitnu, vi ne bi znali što učiniti. Takvi su najbučniji. Nažalost, ukupni dug je osam milijardi i 200 milijuna. Činimo sve na rashodovnoj strani. Međutim, vi biste trebali znati koliko godišnje poskupljuje medicina u svijetu.



A što se tiče nabrajanja o slanju liječnika vani, većina tih mladih ljudi koji znaju7 raditi žele tu graditi karijeru. Vaša vlada je prije par godina ubacila u sustav šest i pol milijardi i vrlo brzo ste došli na veliki broj. Trošili ste neracionalno i neprimjereno. I vi i ja moramo ići raditi. Ja sam jučer radio veliki tumor, kažite mi kad ste vi zadnji put radili. Otiđite malo raditi, ako znate raditi", rekao je Kujundžić koji je bio prilično ljut.



Ines Strenja Linić napala je Kujundžića zbog riječi koje je rekao o Jovanoviću.



"Zgrožena sam vašim napadom na kolegu Jovanovića. Bio je učesnik Domovinskog rata za razliku od vas. Specijalizaciju nije mogao dobiti zbog svog prezimena. Zgrožena sam ovakvim napadom", rekla je Ines Strenja Linić ministru Kujundžiću.



"Naravno da ću reagirati. Ovo je sramotni istup profesora koji nije dostojan liječničke profesije, ovo smo vidjeli sramotu. Vi više ne smijete biti ministar. Ja sam kao liječnik na ratištu spasio velik broj ljudi. Reanimirao, oživio, danas svi hodaju. Vi ste sramota ministra vlade i liječničke komore", rekao je Jovanović.



"Moj život i liječnička karijera su teško oštećeni zbog ovakvih HDZ-ovaca", rekao je Jovanović.



"Jako sam nervozan. Gospodine Kujundžiću vi ste ministarstvo doveli u situaciju poput Agrokora. Demagoški istupate gdje god dođete, vi ste slika i prilika ove vlade. Lagali ste u kampanji, ovo je ortačka vlada, vi ste njen najbolji primjer. Vi ste sramota. Demagog. Ultrakonzervativac. Protivnik pobačaja. Poručili ste da tko ima novca, neka plati. Dobar ste liječnik, ali očajan ministar", rekao je Jovanović.

11:20 Anka Mrak Taritaš pitala je Plenkovića o Istanbulskoj konvenciji. Prije toga je konstatirala da će rasprava o Lex Šerifu biti sutra u vrijeme nogometne utakmice Hrvatska-Grčka. No, Jandroković joj je rekao da neće, da će sabor raditi do utakmice.



"Premijer je rekao da će do kraja godine biti ratificirana konvencija. Moje pitanje je: Očekuje li se, sukladno najavama, da do kraja godine doći do ratifikacije. I misli li premijer pozvati supruga Mare Tomašević da podnese ostavku?", pitala je Mrak Taritaš.



"Što se tiče Istanbulske konvencije, vi znate da je to konvencija koja je potpisana kad ste vi bili u vladi, to je važno da javnost zna. U tom trenutku bilo je više nego dovoljno da tadašnja lijeva koalicija stavi to u proces ratifikacije. Očito je da u samoj supstanci ove konvencije, a to je suzbijanje nasilja u obitelji, nema nikakvih dilema, tu smo svi na istoj strani. Ministarstvo još uvijek konsolidira komentare iz procesa javnog savjetovanja, a onda će vlada odlučiti kada nastaviti s ratifikacijom. Očekujem da ovdje malo otvorenije raspravimo neka ideološka pitanja, pa i pojam roda", rekao je Plenković.



Plenković nije odgovorio kad će pozvati Alojza Tomaševića da podnese ostavku.

11:00 Petrov je pitao Plenkovića koji je njegov stav oko rafinerije Sisak.



"Je li on isti kao mađarskih članova uprave INA-MOLa. Danas se lideru borbe za ostanak, čelniku sindikata Predragu Sekuliću daje otkaz jer želi da rafinerija nastavi s radom. Koji je vaš stav, što ćete napraviti da zaštitite ovog čovjeka?"



Premijer mu je kratko odgovorio.



"Stav je nepromijenjen, a on je da rafinerija radi i proizvodi što je dulje moguće. Što se tiče pitanja na čelnika sindikata i kandidata Mosta na lokalnim izborima, to sam ja saznao iz medija i ne znam ništa drugo. Od kolege Ćorića ću tražiti da mi dostavi detaljno izvješće", rekao je Plenković.



Petrov je rekao da je bio za to da se INA vrati u hrvatske ruke.



"Mi vjerujemo da Hrvatska može biti energetski lider u regiji. No, porazno je za hrvatsku budućnost da energetski sektor pokušavate rasprodati. U poljoprivredi nema koraka naprijed, a zbog zakona o koncesijama ste i vode doveli u pitanje", rekao je Petrov.



10:30 Sabina Glasovac ministricu obrazovanja Blaženku Divjak je pitala o nabavi kompjutera u škole.



"Vidimo da se odustaje od zdravstvenog i građanskog odgoja, predsjednica je primila vatikanskog tajnika i rekla kako Crkva igra veliku ulogu u obrazovnom sustavu. 26 milijuna kuna planirate potrošiti na računala. Moje pitanje glasi: Jeste li kao ministrica pod nekim pritiskom da morate inzistirati na nabavi informatičke opreme? Zanima me što se događa u vladi i jeste li vi pod pritiskom, imate li kakve naputke da inzistirate na javnim nabavama?", pitala je Glasovac.



"Nisam pod nikakvim pritiskom, ali sam pod velikim pritiskom da sve ono što smo obećali provedem. Moramo škole uvesti u 21. stoljeće, a to znači da moramo razvijati digitalne kompetencije kod učenika, za to moramo nabaviti opremu. Velik broj škola uopće nema opremu, škole će dobiti sredstva da nabave računala kako za informatiko, tako i za ostale predmete. Naravno da se oprema mora nabaviti", rekla je Divjak.

Glasovac je replicirala.

Tekst se nastavlja ispod oglasa

"U 21. stoljeću ulaže se u ljude, ne u kompjutere, borbene avione i limuzine. U modernoj zemlji se ne može dogoditi da HRAST-ovac vodi skupinu za obrazovanje. Ne može se dogoditi da se ukinu zdravstveni i građanski odgoj da bi vlada ostala, da se kupi jedan glas u saboru", rekla je Glasovac.

10:15 Miletić je premijera pitao zašto je vlada odlučila tolerirati fašističke i ustaške vrijednosti jer nisu prihvatili IDS-ov prijedlog da se fašističko znakovlje kažnjava.



"Našim prijedlogom da se strogo kažnjava fašističko znakovlje otvorili smo vam prostor. No, vi ste napravili presedan i poslali poruku da ćete tolerirati simbole ustaškog režima", rekao je Miletić.



"Zašto odbijate da su fašizam i nacizam, a time i ustaštvo, najveće zlo 20. stoljeća", pitao je Miletić.



Plenković mu je odgovorio.



"Cijenim vaš prijedlog, vlada se na njega očitovala, ja ću još jednom ovdje osuditi ustaški režim i najstrašnija kaznena djela. Ono što radimo da kroz Vijeće za suočavanje s posljedicama nedemokratskih režima radimo na jačanju kulture sjećanja. Želimo dobiti preporuke kako bismo eventualno poboljšali zakonski okvir koji trenutno postoji, a to smo vam i rekli. Vaše sugestije ćemo imati na umu, ali ovo želimo riješiti na cjelovit način. Vaš doprinos je dobrodošao, ali ne inputirajte nam da ne osuđujemo ustaški režim", rekao je Plenković.



Miletić nije bio zadovoljan.



"Držim da ste odlukom unijeli normalizaciju takvog režima. Vaše sestrinske stranke u Njemačkoj su to jasno, efikasno, brzo i učinkovito riješile. One su rekle da je to zlo i da toga ne treba biti u društvu. Siguran sam da će za ovaj prijedlog glasati svi zastupnici koji vjeruju u slobodnu, antifašističku Europu, uključujući vaše partnere iz HNS-a i nacionalnih manjina", rekao je Miletić.

9:55 Siniša Hajdaš Dončić podsjetio je Plenkovića da je prije gotovo godinu dana najavio vraćanje INE Hrvatskoj.



"Na tome se radi, tiho, mirno i bez pompe", odgovorio je Plenković.

9:52 Bernardić je potom Plenkovića pitao o Todoriću.



"On je aktivirao Lex Agrokor, danas nas promatra iz Londona. Vi ste dugo odbili kazati Lex Agrokor. Onda je Šeks rekao kako ste upravo vi autor tog zakona. Pa je rekao kako vam je on osigurao parlamentarnu većinu.



Mi smo tada predlagali izmjene koje bi mogle oporaviti hrvatsko gospodarstvo.



Vi ste jedan zakon preko noći napisali i omogućili jedan članak koji omogućuje lešinarskom fondu da uđe u imovinu Agrokora suprotno hrvatskom zakonodavstvu. Lešinari će uzeti imovinu. Moje pitanje je: Tko će biti odgovoran kad se Agrokorove tvrtke prodaju u bescjenje", pitao je Bernardić.

Premijer mu je odgovorio uz vidljiv sarkazam.



"Čini mi se da i nakon sedam mjeseci neke osnove o ovom zakonu vama i vašoj stranci nisu poznati. Prvo, eventualni stečaj Agrokora značio bi pravu katastrofu za gospodarstvo. Vlada se pokazala u takvim okolnostima. Razlika je između odgovorne vlasti i one koja politikantski pristupa temi, vi ste sada rekli da je vlada donijela zakon o Todoriću. Ja imam problema logički shvatiti što ste vi željeli reći. To što ste vi postali glasnogovornik Todorića više govori o vama", rekao je Plenković.



"Pridonosite stvaranju slike o zemlji koja upućuje na destabilizaciju", rekao je Plenković.

"Plaća Ramljaku je tri prosječne plaće radnika na minimalcu", uzvratio je Bernardić.

9:40 Boris Milošević pitao je premijera o završetku obnove niskonaponske mreže u selima u kojima nema struje.



"Klub SDSS-a je više puta upozoravao na rješavanje ovog problema, ali od 2011. godine imamo zastoj. Smatramo da se ne radi o velik svotama", rekao je Milošević.



Plenković mu je odgovorio.



"Ovo je tema o kojoj smo više puta razgovarali na sastancima parlamentarne većine. Više se puta pričalo s predstavnicima HEP-a. Točno je da su ti sustavi oštećeni u ratu. Činjenica da HEP u svojim planovima predviđa financijska sredstva koja bi trebala biti dostatna za sva naselja bez struje upućuje na to da ćemo to pitanje riješiti tijekom ovog mandata", rekao je Plenković.

9:30 Počela je sjednica sabora, prvo će se pročitati dnevni red. Ustanovljen je kvorum.



